Notat

|  |  |
| --- | --- |
| Til: | NTNUs driftsenheter |
| Kopi til: |  |
| Fra: | Personalavdelingen |
| Signatur: |  |

# Revisjon - P1/2008

# Reiseregulativenes bestemmelser om reisetid og arbeidstid - noen avklaringer

Dette notatet ble førstegang utsendt som Personalavdelingens rundskriv nr. 1 i februar 2008, deretter revidert 11. september 2009 og siste revisjon 25. oktober 2016.

**1. Bakgrunn**

Personalavdelingen får jevnlig spørsmål om kompensasjon for reisetid og arbeidstid ved tjenestereiser. Dette gjelder særlig spørsmål om arbeidstid, overtid, kompensasjon og lignende.

De sentrale bestemmelsene om reiser er ikke alltid entydige, og de forutsetter at lokale beslutninger basert på skjønn skal foretas. Det følgende er å betrakte som NTNUs praktisering av en del av bestemmelsene i reiseregulativene som angår reisetid, arbeidstid, overtid osv.

|  |
| --- |
| Felles for reiseregulativene er at de kun gjelder for tjenestereiser, og ikke reiser som Personalhånd-boken omtaler som ”faglige tilskuddsreiser” eller ”stipendreiser”. Det kan være vanskelige å skille mellom de ulike reisetypene, men det antas at i Fellesadministrasjonen vil reiser bare unntaksvis kunne karakteriseres som noe annet enn tjenestereiser. Uansett må det avklares med nærmeste overordnede på forhånd om en reise er å betrakte som en tjenestereise eller ikke. At vedkommende arbeidstaker *selv* tar initiativ til kurs eller seminar som medfører reising, gjør eksempelvis ikke reisen til en ”faglige tilskuddsreise.” Avgjørende for vurderingen vil være reisens relevans for den ansattes arbeidsoppgaver. |

Timer opparbeidet på overtidskonto eller reisetidskonto skal holdes adskilt fra fleksitidskontoen. Uttak fra tidskontoene fra overtid og reisetid vil ikke medregnes i begrensningen på 24 dager uttak pr. år slik fleksitidsavtalen regulerer. Etter fleksitidsavtalen kan det overføres overskuddstimer fra overtidskontoen eller reisetidskontoen til fleksitidskontoen dersom den sistenevnte står i minus.

**2. Innenlandsreiser**

Det skilles mellom ”reisetid” og ”arbeidstid”, og disse to kompenseres på ulike måter.

*Reisetid* er den tid som medgår på reisen fra arbeidssted/bosted og til det s.k. forretningssted. Eventuell ventetid medregnes. Tid som tilbringes på hotell regnes ikke som reisetid, heller ikke reisetid mellom kl. 22.00 - 06.00 dersom arbeidstakeren har rett til nattillegg eller nytter soveplass.

Dersom reisen omfatter flere forretningssteder, regnes tid for reiser mellom forretningsstedene for reisetid.

*Kompensasjon for reisetid* beregnes slik: Reisetid i den alminnelige arbeidstid (08.00 – 15.00/15.45) regnes som ordinær arbeidstid uten noen form for kompensasjon.

Reisetid utenom arbeidstid på hverdager regnes også time for time, men denne kompenseres ved avspasering eller timelønn etter tabell C.

Reisetid på lørdager eller andre fridager regnes også time for time og kompenseres ved avspasering som ovenfor. Slik reisetid kan imidlertid også kompenseres ved timelønn etter tabell C, i dette tilfelle tillagt 50 %. Det imidlertid ikke anledning til å utbetale et slikt tillegg dersom reisetiden avspaseres.

Det er nærmeste leder som endelig avgjør om reisetid skal tas ut som lønn etter tabell C eller kan avspaseres time for time. Så langt det er mulig bør arbeidstaker få etterkommet eventuelle ønsker.

*Arbeidstid* er den tiden som brukes på forretningsstedet, dvs. den tiden som brukes på kurset, konferansen, møtet o.l., inkludert for- og etterarbeid i forbindelse med oppdraget. Som arbeidstid regnes også den delen av reisetiden som foregår innenfor normal arbeidstid. Inkludert i arbeidstiden ligger også tid til lunsj og andre pauser, selv om disse går utover normal tid til hvilepauser.

*Kompensasjon for arbeidstid* gis for arbeidstid utover alminnelig arbeidstid, og følger de vanlige reglene for overtidsarbeid.

Et eksempel på hvordan reisetid og arbeidstid beregnes og kompenseres:

Konferanse på Lillehammer torsdag 23.01.2014 – lørdag 25.01.2014:

|  |  |  |
| --- | --- | --- |
| **Torsdag 23.01.2014** | **Aktivitet** | **Kompensasjon** |
| 07:30 – 08:30 | Reise hjemmefra til Sentralstasjonen | Reisetid. Tiden 07:30 – 08:00 kan avspaseres eller utbetales som lønn etter C-tabellen.  |
| 08:30 – 13:00 | Reise fra Sentralstasjonen til Lillehammer | Reisetid. Regnes som alminnelig arbeidstid. |
| 13:00 – 14:00 | Venter | Reisetid. Regnes som alminnelig arbeidstid. |
| 14:00 – 19:00 | Forelesninger | Arbeidstid. Tiden 14:00 – 15:45 regnes som alminnelig arbeidstid. Tiden 15:45 – 19:00 regnes som overtid og kompenseres som dette. |
| 19:00 – 19:30 | Venter | Fritid |
| 19:30 – 22:00 | Middag | Fritid |

|  |  |  |
| --- | --- | --- |
| **Fredag 24.01.2014** | **Aktivitet** | **Kompensasjon** |
| 09:00 – 18:00  | Forelesninger  | Arbeidstid. Tiden 09:00 – 16:45 regnes alminnelig arbeidstid. Tiden 16:45 – 18:00 regnes som overtid og kompenseres som dette. |
| 18:00 – 20:00 | Venter | Fritid |
| 20:00 – 23:00 | Middag | Fritid |

|  |  |  |
| --- | --- | --- |
| **Lørdag 25.01.2014** | **Aktivitet** | **Kompensasjon** |
| 09:00 – 13.00  | Forelesninger  | Arbeidstid. Regnes som overtid og kompenseres som dette. 1) |
| 13:00 – 16:30 | Venter | Reisetid. Kan avspaseres eller utbetales som lønn etter C-tabellen tillagt 50 %.  |
| 16:30 – 21:00 | Reise fra Lillehammer til Sentralstasjonen  | Reisetid. Kan avspaseres eller utbetales som lønn etter C-tabellen tillagt 50 %.  |
| 21:00 – 22:00 | Reise fra Sentralstasjonen og hjem  | Reisetid. Kan avspaseres eller utbetales som lønn etter C-tabellen tillagt 50 %.  |

1) Det forutsettes full stilling. Dersom arbeidstakeren har deltidsstilling, regnes denne tiden som ordinær inntil full uke er opparbeidet.

**2. Utenlandsreiser**

Bestemmelsene om reisetid og arbeidstid ved utenlandsreiser skiller seg fra tilsvarende bestemmelser ved innenlandsreiser på et par viktige punkter hva angår kompensasjon:

*Kompensasjon for reisetid i fritiden* beregnes slik: Det gis en kompensasjon på *30 min. pr. reisetime.*  Kompensasjonen kan tas ut som fritid eller som ordinær timelønn etter C-tabellen.

*Kompensasjon for arbeidet tid utover 8 timer pr. dag og for arbeid på fridager*: Fra 1. mai 2016 ble reglene endret. For pålagt og kontrollerbart arbeid ut over 8 timer per døgn (faktisk arbeidet tid/nettotid), utbetales et tillegg til ordinær timelønn på 50 prosent. For pålagt arbeid på lørdager, søndager og på helge- og høytidsdager nevnt i hovedtariffavtalens § 16 nr. 1 utbetales et tillegg til ordinær timelønn på 50 prosent. Etter avtale mellom arbeidsgiver og arbeidstaker kan opparbeidet tid avspaseres time for time. Tillegget for arbeidet tid ut over 8 timer per døgn utbetales. Det vises til [Statens personalhåndbok kapittel 10.25, pkt. 4.1.2](https://lovdata.no/dokument/SPH/sph-2016/KAPITTEL_10#KAPITTEL_10-25).

Arbeidsmiljøloven, Hovedtariffavtalen i staten og Særavtale om fleksibel arbeidstid i staten gjelder ikke i utlandet og derved heller ikke ved tjenestereiser i utlandet.

**3. Kombinerte innenlands- og utenlandsreiser**

En tjenestereise er enten en utenlandsreise eller en innenlandsreise. Det er oppdragsstedet som er avgjørende for hvilken avtale man skal benytte. En utenlandsreise starter eller slutter ved hjemmet eller arbeidsstedet. Så fremt det dreier seg om én reise til forretningssted(er) i utlandet skal hele reisen betraktes som en utenlandsreise.

Dersom reiser for eksempel innbefatter to forretningssteder - ett i Norge og ett i utlandet - vil reisen kunne betraktes som to reiser som dermed reguleres av regulativene for hhv. innenlandsreiser og utenlandsreiser. Hvis oppdraget i Norge kommer først, starter utenlandsreisen i det man forlater oppdragsstedet eller hotellet i Norge.

For arbeidstakere med fast arbeidssted i utlandet, vil enhver reise innad i eget land eller andre land unntatt Norge være en utenlandsreise. Dersom arbeidstakeren reiser på oppdrag til Norge, skal innenlandsavtalen legges til grunn etter de samme prinsipper som over.

**4. Sentrale bestemmelser**

Reiseregulativene, eller ”[Særavtale om dekning av utgifter til reise og kost innenlands](https://lovdata.no/dokument/SPH/sph-2016/KAPITTEL_9-2#KAPITTEL_9-2)” og ”[Særavtale om dekning av utgifter til reise og kost utenfor Norge](https://lovdata.no/dokument/SPH/sph-2016/KAPITTEL_9-3#KAPITTEL_9-3)” er avtaler inngått med tjenestemannsorganisasjonene og ligger ute på Lovdata.

Bestemmelsene i avtalene er utstyrt med fotnoter. Disse er Kommunal- og moderniseringsdepartementets kommentarer.

I tillegg gir Fellesbestemmelsene § 8 (i Hovedtariffavtalen) utfyllende regler om kompensasjon for reiser innenlands:

[§ 8 Kompensasjon for reiser innenlands](https://lovdata.no/dokument/SPH/sph-2016/KAPITTEL_7-3-8#KAPITTEL_7-3-8)

Og tilsvarende regler for reiser utenlands:

[10.25 Tjenestemenns lønns- og arbeidsvilkår ved tjeneste i utlandet](https://lovdata.no/dokument/SPH/sph-2016/KAPITTEL_10#KAPITTEL_10-25)